# Pakkumus Sotsiaalministeeriumile vaimse tervise mõõdikute seire läbiviimiseks septembris

August 2023

**Pakkuja lühitutvustus**

Turu-uuringute AS (registrikood 10220984) on erapooletu uuringufirma, mis tegutseb Eesti turul alates 1994. aastast, omades seega uuringute läbiviimises ligi 30 aasta pikkust kogemust. Ettevõtte omanikuks on Soome uuringufirma [Taloustutkimus OY](http://www.toy.fi/). Oma töös toetume Rahvusvahelise Kaubanduskoja ning Euroopa Arvamus- ja Turundusuuringute Ühingu ESOMAR poolt turundus- ja arvamusuuringute korraldamiseks kehtestatud reeglistikule (*ICC/ESOMAR International Code of Marketing and Social Research Practice*). Turu-uuringute AS on ESOMARi liige.

**Uuringu teema**

Kavandatav uuring kaardistab Eesti elanike hinnanguid oma vaimsele tervisele. Tegemist on jätkuga varasemalt umbes 3-kuise intervalliga toimunud seireuuringutele, millest viimane viidi Sotsiaalministeeriumi tellimusel läbi juunis 2023.

**Sihtrühm, valim ja küsitlustöö**

Uuringu metoodika on sama mis 2023. aasta juunikuises vaimse tervise seireuuringus. Uuringu sihtrühmaks on vähemalt 15-aastased Eesti elanikud ning küsitlusvalimi planeeritud suurus on 1250 vastajat, mis jaguneb järgnevalt: 1) kogu elanikkonna suhtes proportsionaalne põhivalim (suuruses *ca* 1000 vastajat); ning 2) Ida-Virumaa elanike suhtes proportsionaalne lisavalim (suuruses *ca* 250 vastajat).

Põhivalim moodustatakse proportsionaalsena Eesti elanikkonnale vastajate soo, vanuserühma, rahvuse, hariduse ning elukoha (regioon ja asulatüüp) lõikes. Lisavalim moodustatakse proportsionaalsena Ida-Virumaa elanikkonnale samades lõigetes. Valimite mudelite aluseks on Eesti Statistikaameti rahvastikuandmed. Valimite proportsionaalsust jälgitakse küsitlustöö käigus jooksvalt. Proportsionaalsuse tagamiseks rakendatakse küsitlustöös kvoote.

Tulemuste laiendamisel üldkogumile (Eesti elanikkond vanuses 15+) tekkida võiva maksimaalse valimivea suurus on 1250 vastajaga valimi puhul 2,8% (95%-lisel usaldusnivool). Lisavalim võimaldab valitud regiooni (Ida-Virumaa) jaoks veapiiri vähendada (nt Ida-Virumaa puhul oleks selle regiooni vastajaid põhivalimis *ca* 110 ning maksimaalne veapiir sel juhul 9,3%, kuid suurendades selle piirkonna valimit 250 vastaja võrra, alaneb veapiir 5,2%-le).

Andmekogumine viiakse läbi veebi-, telefoni- ja SMS-küsitluse kombineeritud meetodil. Kombineeritud andmekogumine võimaldab küsitluse viia läbi kiirelt ning kaasata valimisse ka selliseid elanikkonnarühmi, mis vaid ühe küsitlusmeetodiga valimisse ei satuks (nt telefoniküsitlusega on võimalik hõlmata ka seda osa elanikkonnast, kes internetti ei kasuta).

Veebiküsitluseks kasutatakse Turu-uuringute AS-i veebipaneeli.[[1]](#footnote-1) Valimisse võetud isikutele saadetakse e-mail, mis sisaldab linki küsitlusankeedile.

Telefoni- ja SMS-küsitluseks kasutatava telefoninumbrite andmebaasi genereerib arvutiprogramm, lisades etteantud tüvenumbrile juhuslikult valitud lõpunumbrid. Telefoniküsitluse käigus helistavad küsitlejad valimisse sattunud telefoninumbritele ning viivad juhul, kui valimisse sattunud isik kuulub uuringu sihtrühma ning on nõus küsitluses osalema, läbi intervjuu. SMS-küsitluse käigus saadetakse uuringukutsed välja SMS-idega, kus sisaldub lühike teave uuringu läbiviija ning temaatika kohta ning link küsitlusankeedile. Iga link on individuaalne, mis välistab võimaluse samal isikul ankeeti mitu korda täita.

Juhul, kui andmekogumine viia läbi 4-5 päevaga, on vastamisaktiivsus eeldatavasti *ca* 20%. Telefoniküsitlusega kompenseeritakse rühmi, kus vastamisaktiivsus veebi- ning SMS-küsitluses on tavapäraselt olnud madalam.

**Küsitlusankeet**

Küsitlustöös kasutatakse struktureeritud ankeeti, mille algversiooni esitab tellija. Peamiselt sisaldab ankeet juunikuus toimunud analoogse seire küsimusi, kuid osaliselt võivad küsimused välja vahetuda (sh lisanduda võib uusi küsimusi). Samuti sisaldab ankeet tavapäraseid taustaküsimusi.

Töövõtja esitab oma ettepanekud ankeedi täiendamiseks ning kooskõlastab võimalikud muudatused tellijaga enne küsitlustöö algust. Ankeedi täitmise eeldatav kestus on kuni 15 minutit.

Küsitlustöös kasutatakse programmeeritud ankeeti, kus küsimuste filtrid toimivad automaatselt ning sisestatavad andmed salvestuvad automaatselt töövõtja serverisse. Ankeeti on võimalik täita kas eesti või vene keeles lähtuvalt vastaja eelistustest. Ankeedi tõlke teostab töövõtja, kooskõlastades venekeelsed tõlked enne küsitluse algust tellijaga.

**Andmetöötlus ja tulemuste esitamine**

Peale andmekogumise lõppemist andmed kontrollitakse ja kaalutakse. Kaalumisel võrreldakse valimi sotsiaal-demograafilist struktuuri üldkogumi omaga, viies andmed vastavusse teoreetilisele mudelile (ristlõigetes sugu/vanuserühm, rahvus/regioon (3 kategooriat), regioon (5 kategooriat)/asulatüüp ning haridus). Taustatunnuste (sugu, rahvus, vanuserühm, elukoht vms) lõikes koostatakse sagedustabelid.

Tulemused esitatakse tellijale järgnevas vormis:

* Küsitluses kasutatud eesti- ja venekeelne ankeet .doc formaadis;
* Täielikult kirjeldatud ja korrastatud andmefail .sav formaadis (edastatakse tellijale krüpteeritud kujul). Andmefailis sisalduvad kõik küsitlusankeedis sisalduvad tunnused nende algsel kujul, samuti ka andmetöötluse käigus moodustatud agregeeritud tunnused (mis sisalduvad kas sagedustabelites või raportis) ning kaalutunnus;
* Kujundatud sagedustabelid .xls formaadis. Kujundamise käigus lisatakse tabelitesse veapiirid igale konkreetsele lõikele ning küsimuse vastusevariandile ja märgistatakse värviliselt üldkogumi keskväärtusest oluliselt erinevad tulemused. Sagedustabelite üldine vorming on sama mis vaimse tervise märtsikuise seire tabelitel;
* Analüüsiraport (aruanne) .ppt formaadis (*ca* 40 slaidi). Raporti struktuur on järgnev: 1. Uuringu taust ning metoodika; 2. Ülevaade uuringu tulemustest illustreerituna joonisdiagrammidega või tabelitega. Raportis esitatakse ülevaade kõigist ankeedis esitatud küsimustest, sh korduvate küsimuste puhul trend võrreldes eelnevate seireuuringutega; 3. Tekstiline kokkuvõte. Täpsem analüüsiraporti struktuur lepitakse kokku tellijaga.

Küsitlusandmed esitatakse tellijale anonümiseeritud kujul, st. kaitsmaks vastajate privaatsust ei viidata andmetes konkreetsetele isikutele. Uuringu läbiviimise tulemusel kogutud anonümiseeritud andmed, koostatud raportid ning nende varalised õigused kuuluvad peale tööde üleandmis-vastuvõtuakti allkirjastamist tellijale.

**Ajakava**

|  |  |
| --- | --- |
| **Tegevus** | **Eeldatav kestus/tähtaeg** |
| Tellija esitab küsitlusankeedi, kuhu on lisanud omapoolsed lisaküsimused ja demograafilised muutujad | 15.09 |
| Ankeedi kooskõlastamine | 1,5 päeva (18.09 – 19.09 lõuna) |
| Ankeedi tõlge ja programmeerimine | 1,5 päeva (19.09 lõuna – 20.09) |
| Küsitlustöö | 5 päeva (21.09 – 25.09) |
| Andmetöötlus | 1 päev (26.09) |
| Analüüs | 3 päeva (27.09 – 29.09) |
| Tulemuste esitamine tellijale | 29.09 |

Uuringu ajakava täpsustatakse lepingu sõlmimisel.

**Projektirühm**

|  |  |  |
| --- | --- | --- |
| **Projektrühma liige** | **Roll** | **Ülesanded** |
| Vaike Vainu | Uuringujuht | Uuringu juhtimine, metoodika, ankeedi kooskõlastamine, andmete analüüs |
| Irina Strapatšuk | Tõlk/programmeerija | Ankeedi tõlkimine ja programmeerimine |
| Marina Karpištšenko | Andmetöötleja | Andmete kaalumine ja töötlus, tabeltöötlus |
| Angelina Oblikas | Telefoniküsitluse juht | Telefoniküsitluse haldamine |
| Kristel Merusk | Veebiküsitluse juht | Veebi- ja SMS-küsitluse haldamine |
|  |  |  |

**Maksumus**

Töö maksumus ilma käibemaksuta: **5300 EUR**

Töö maksumus koos käibemaksuga (20%): **6360** EUR

Pakkumus on jõus 30 kalendripäeva alates 23.08.2023.

Pakkumuse koostas:

Vaike Vainu

Turu-uuringute AS-i uuringujuht

Tel: +372 585 29 709

e-mail: vaike@turu-uuringute.ee

Turu-uuringute AS

Pärnu mnt 102, A-korpus, 11312 Tallinn

Üldtelefon: +372 585 29 700, üldine e-mail: post@turu-uuringute.ee

*Pakkumus on digitaalselt allkirjastatud Turu-uuringute AS-i juhatuse liikme Tõnis Stambergi poolt.*

1. Veebipaneel koosneb inimestest, kes on andnud nõusoleku veebiuuringutes osalemiseks. Turu-uuringute ASi veebipaneeli kuulub hetkel ligikaudu 21 000 aktiivset liiget vanuses 15+. Valdav osa veebipaneeli liikmetest on värvatud varasemate elanikkonnaküsitluste käigus. Kuna elanikkonnaküsitluste valimid moodustatakse juhuvaliku teel, tagab see ka veebipaneeli sattunud vastajate juhuslikkuse ning paneeli esinduslikkuse. Iga paneeli liikme kohta on teada tema põhilised sotsiaal-demograafilised tunnused (sugu, sünniaasta, rahvus, elukoht), mis võimaldab moodustada valimi proportsionaalsena üldkogumile, moodustada alatäitunud rühmade jaoks lisavalimit ning suunata meeldetuletuskirju eelkõige nendesse rühmadesse, kus vastamisaktiivsus on madal. Vältimaks paneeli liigset ekspluateerimist, jälgitakse paneeli iga liikme puhul uuringukutsete saatmise sagedust, vältides liikmete liiga sagedast kaasamist küsitlustesse. Paneeli liikmete motiveerimiseks on kasutusel boonuspunktide süsteem: küsitluses osalemise eest kogub vastaja teatud arvu boonuspunkte (arv sõltub ankeedi pikkusest), mille saab teatud arvu täitumisel vahetada erinevate kinkekaartide vastu või annetada kogutud summa heategevuseks. [↑](#footnote-ref-1)